Document ID: 32002L0051

Id-Direttiva 2002/51/KE tal-Parlament Ewropew u tal-Kunsill
tad-19 ta' Lulju 2002
dwar it-tnaqqis tal-livell ta' emissjonijiet li jniġġsu minn vetturi bil-mutur b'żewġ roti u bi tlieta u li temenda d-Direttiva 97/24/KE
(Test b'rilevanza għaż-ŻEE)
IL-PARLAMENT EWROPEW U L-KUNSILL TA' L-UNJONI EWROPEA,
Wara li kkunsidraw it-Trattat li jistabbilixxi l-Komunità Ewropea, u b'mod partikolari l-Artikolu 95 tiegħu,
Wara li kkunsidraw il-proposta mill-Kummissjoni [1],
Wara li kkunsidraw l-opinjoni tal-Kumitat Ekonomiku u Soċjali [2],
Waqt li jaġixxu skond il-proċedura stabbilita fl- l-Artikolu 251 tat-Trattat [3], fid-dawl tat-test konġunt approvat mill-Kumitat ta' Konċiljazzjoni fl-1 ta' Mejju 2002,
Billi:
(1) Il-ħames programm ta' azzjoni tal-Komunità Ewropea dwar il-protezzjoni ta' l-ambjent, li fl-approċċ ġenerali tiegħu kien approvat mill-Kunsill fir-Riżoluzzjoni tal-Kunsill u r-Rappreżentanti tal-Gvernijiet ta' l-Istati Membri, fil-laqgħa tal-Kunsill, ta' l-1 ta' Frar 1993 [4], jipprovdi biex isiru sforzi addizzjonali għal tnaqqis konsiderevoli fil-livell preżenti ta' emissjonijiet ta' tniġġis minn vetturi bil-mutur.
(2) Id-Direttiva 97/24/KE tal-Parlament Ewropew u tal-Kunsill tas-17 ta' Ġunju 1997 dwar ċerti komponenti u karatteristiċi ta' vetturi bil-mutur ta' żewġ jew tliet roti [5] hija waħda mid-Direttivi separati skond il-proċedura ta' l-approvazzjoni tat-tip stabbilita bid-Direttiva tal-Kunsill 92/61/KEE tat-30 ta' Ġunju 1992 li tirrelata għall-approvazzjoni tat-tip ta' vetturi bil-mutur b'żewġ jew bi tliet roti [6].
(3) Skond l-Artikolu 5 tad-Direttiva 97/24/KE, il-Kummissjoni hija meħtieġa illi tissottometti, lill-Parlament Ewropew u lill-Kunsill, fi żmien 24 xahar mid-data ta' l-adozzjoni ta' din id-Direttiva, proposta ppreparata a bażi ta' riċerka u stima ta' l-ispejjeż u l-benefiċċji derivati mill-applikazzjoni tal-valuri ta' limitu magħmula iktar stretti u li tistabbilixxi stadju sussegwenti li tulu jiġu adottati miżuri intiżi sabiex dejjem isaħħu l-valuri ta' limitu għal tniġġis tal-vetturi kkonċernati. Din l-azzjoni hija limitata għal muturi, ladarba stadju sussegwenti li jinvolvi valuri ta' limitu iktar stretti għal ċiklomuturi, li għandu jiġi applikat mis-17 ta' Ġunju 2002, huwa diġà previst fid-Direttiva 97/24/KE.
(4) A bażi ta' l-istima tal-prattikabilità teknika u r-renditi, ġie identifikat sett wieħed ta' limiti ta' testijiet tat-Tip I ġdid, applikabbli mill-2003 għall-muturi kollha, li jikkorrispondi għal tnaqqis ta' 60 % għal idrokarburi u monossidu tal-karbun għal muturi b'erba' taħrikiet, u 70 % għal idrokarbuni u 30 % għal monossidu tal-karbun għal muturi b'żewġ taħrikiet. Fil-każ ta' muturi b'erba' taħrikiet, tnaqqis ulterjuri fl-ossidi tan-nitroġenu ma kinux ikkunsidrati prattikabbli mat-teknoloġiji maħsuba. Għal muturi b'żewġ taħrikiet, l-applikazzjoni ta' teknoloġija ta' injezzjoni diretta avvanzata, li għandha l-ikbar potenzjal ta' tnaqqis f'termini ta' monossidu tal-karbun u idrokarbuni, hija inevitabbilment marbuta ma' żieda moderata tal-limitu ta' ossidi tan-nitroġenu, meta mqabbla mal-valur limitu preżenti, u b'hekk iġġib il-limitu in linja ma' muturi b'erba' taħrikiet. A bażi ta' l-inventarju ta' l-emissjonijiet, li jikkonferma s-sehem marġinali ta' muturi fl-emissjonijiet totali ta' transport fit-triq ta' ossidi tan-nitroġenu, dan huwa meqjus bħala aċċettabbli.
(5) Fid-dawl tal-karatteristiċi speċjali u l-użu ta' ċerti kategoriji ta' vetturi magħrufa bħala enduro u muturi ta' prova u wara li tiġi kkunsidrata l-kontribuzzjoni żgħira ħafna tagħhom għall-emissjonijiet totali, dovuti għan-numru żgħir ta' dawn il-vetturi mibjugħa kull sena fl-Ewropa, deroga temporanja, fir-rigward tad-dħul fis-seħħ tal-limiti ġodda fl-2003, għandha tingħata sabiex fabbrikanti jitħallew jintroduċu t-teknoloġija approprjata.
(6) L-Ispezzjoni u l-manutenzjoni huma meqjusa bħala essenzjali sabiex jiżguraw illi l-livelli ta' emissjoni tal-vetturi l-ġodda ma jeċċedux il-livelli aċċettabbli eżistenti. F'dan ir-rigward, u in linja mad-disposizzjonijiet għal karrozzi tal-passiġġieri, il-ħtiġiet għall-ittestjar tat-tip II, u b'mod partikolari l-limitu għall-kontenut ta' monossidu tal-karbun ta' 4,5 % skond il-volum, għandhom jiġu ssostitwiti bi ħtiġiet għall-kejl u r-reġistrazzjoni tad-data neċessarja għall-iskop ta' kontrolli tekniċi.
(7) Triċikli u kwadriċikli huma mgħammra b'inġenji jew b'injezzjoni bix-xrar jew b' injezzjoni kompressa (diżil); in linja mal-limiti ta' emissjonijiet għal karrozzi tal-passiġġieri, kull kategorija teħtieġ sett separat ta' valuri limiti. F'dan ir-rigward il-kwistjoni ta' emissjonijiet ta' partiċelli jeħtieġ li tiġi indirizzata fil-futur.
(8) Il-karatteristiċi ta' karburanti ta' referenza użati għall-ittestjar ta' l-emissjonijiet għandhom jiġu allinejati ma' dawk applikabbli għal karozzi tal-passiġġieri, u hekk jiriflettu t-tibdiliet fl-ispeċifikazzjonijiet ta' karburant tas-suq skond il-leġislazzjoni Komunitarja dwar il-kwalità ta' karburanti ta' petrol u diżil.
(9) L-Istati Membri għandhom jitħallew, permezz ta' inċentivi tat-taxxa, jiffaċilitaw it-tqegħid fis-suq ta' vetturi illi jissodisfaw il-ħtiġiet adottati fuq livell Komunitarju u li jippromwovu teknoloġiji ambjentalment iktar avvanzati a bażi ta' valuri mandatorji ta' emissjonijiet; dawn l-inċentivi għandhom jissodisfaw ċerti kondizzjonijiet intiżi sabiex jiġi evitati distorsjonijiet fis-suq intern; din id-Direttiva ma teffetwax id-dritt ta' l-Istati Membri illi jiġu inklużi emissjonijiet ta' pollutanti u sustanzi oħra fil-bażi tal-kalkoli tat-taxxi tat-traffiku fit-triq fuq vetturi b'żewġ u bi tliet roti.
(10) Skond it-Trattat, Stati Membri jistgħu inter alia joffru inċentivi fiskali jew finanzjarji għar-riadattament ta' vetturi bil-mutur aktar antiki b'żewġ u bi tliet roti, jekk b'hekk jissodisfaw il-valuri ta' limitu li jinsabu f'din id-Direttiva jew fil-verżjoni aktar antika tad-Direttiva 97/24/KE.
(11) Għandu jiġi introdott ċiklu ta' test ġdid ta' l-approvazzjoni tat-tip li jippermetti valutazzjoni aktar rappreżentattiva tal-prestazzjoni ta' l-emissjonijiet, f'kondizzjonijiet ta' test li jixbħu iktar mill-qrib dawk li jiltaqgħu magħhom vetturi li jintużaw, u li jieħu kont tad-differenza fil-mudelli ta' sewqan bejn muturi żgħar u kbar. Qiegħed isir xogħol addizzjonali ta' żvilupp sabiex jappoġġa l-introduzzjoni ta' ċiklu ta' test ġdid b'mod xjentifiku addattat.
(12) Huwa neċessarju illi jiġi stabbilit stadju ulterjuri ta' limiti mandatorji ta' emissjonijiet b'effett mill-2006 li jinkludi tnaqqis ulterjuri sostanzjali fir-rigward tal-valuri ta' limitu għall- 2003.
(13) Sabiex tiġi assigurata konformità mal-valuri ta' limitu ta' emissjoni, għandu jiġi introdott ittestjar ta' konformità ta' vetturi bil-mutur fis-servizz b'żewġ u bi tliet roti (testijiet fis-servizz) mill-1 ta' Jannar 2006. Għandhom jiġu introdotti ħtiġiet speċifiċi għall-operazzjoni korretta ta' tagħmir tal-kontroll ta' emissjonijiet tul il-ħajja normali ta' muturi b'żewġ jew bi tliet roti mill-1 ta' Jannar 2006 għal sa 30000 km.
(14) Għandu jiġi żgurat ukoll li l-kondizzjonijiet ta' operazzjoni ta' vetturi bil-mutur b'żewġ u bi tliet roti li jintużaw jikkorrispondu għas-settings għaċ-ċiklu tat-test u li ebda tagħmir ta' telf jew arranġamenti ta' qerq oħra ma jintużaw.
(15) Ladarba vetturi bil-mutur b'żewġ u bi tliet roti jipproduċu proporzjon li dejjem tiżdied ta' l-emissjonijiet totali ta' CO2 minn fonti ta' trasport, emissjonijiet ta' CO2 u/jew il-konsum ta' karburant ta' vetturi bil-mutur b'żewġ u bi tliet roti għandu jiġi stabbilit malajr kemm jista' jkun u jiġu inkorporati fl-istrateġija Komunitarja għat-tnaqqis ta' l-emissjonijiet ta' CO2 tat-trasport fit-triq.
(16) In vista tas-suq globali għal muturi u ta' problemi simili ta' kwalità ta' l-arja mad-dinja kollha, huwa tajjeb li jkun hemm sforz lejn ċiklu tat-test armonizzat. Wieħed jinnota li l-Kummissjoni tkompli fl-isforzi tagħha sabiex tiffinalizza dan it-test ċiklu armonizzat mal-partijiet kollha l-oħra involuti fi swieq oħra u tikkonkludi dan malajr kemm jista' jkun. Iċ-ċiklu tat-test dinji ta' l-emissjonijiet tal-muturi mad-dinja kollha bħalissa elaborat f'Ġinevra mill-Partit ta' Ħidma 29 tal-Kummissjoni Ekonomika tan-Nazzjonijiet Uniti għall-Ewropa huwa bażi tajba. Huwa approprjat illi jiġi introdott dan iċ-ċiklu tat-test ġdid mad-dinja kollha bħala alternattiva għall-proċedura ta' l-approvazzjoni tat-tip għat-tieni stadju fl-2006. Meta jkun ġie rikonoxxut b'mod wiegħsa u għall-fażijiet ulterjuri ta' tnaqqis kollha ċ-ċiklu tat-test il-ġdid jista' jsir il-bażi regolari ta' l-approvazzjoni tat-tip.
(17) L-objettiv ta' l-azzjoni proposta, jiġifieri dik tat-tnaqqis tal-livell ta' emissjonijiet ta' tniġġis minn vetturi bil-mutur b'żewġ u bi tliet roti, ma jistax jintlaħaq suffiċjentement mill-Istati Membri u jista' għalhekk għar-raġuni ta' l-iskala jew l-effetti ta' l-azzjoni jintlaħaq aħjar fuq livell Komunitarju. Il-Komunità tista' tadotta miżuri skond il-prinċipju ta' sussidjarjetà kif stabbilit fl-Artikolu 5 tat-Trattat. Skond il-prinċipju ta' proporzjonalità, kif stabbilit f'dak l-Artikolu, din id-Direttiva ma tmurx lil hin minn dak li huwa neċessarju sabiex jintlaħaq dak l-objettiv.
(18) Id-Direttiva 97/24/KE għandha tiġi emendata kif meħtieġ,
ADOTTAW DIN ID-DIRETTIVA:
Artikolu 1
Din id-Direttiva timmira sabiex tnaqqas il-livell ta' emissjonijiet ta' tniġġis minn vetturi bil-mutur b'żewġ u bi tliet roti billi tirrestrinġi l-valuri ta' limitu għal dawn l-emissjonijiet.
Artikolu 2
1. B'effett mill-1 ta' April 2003, l-ebda Stat Membru ma jista', fuq bażijiet li jirrelataw għall-miżuri li għandhom jittieħdu kontra t-tniġġis ta' l-arja:
(a) jirrifjuta li jagħti approvazzjoni tat-tip skond l-Artikolu 4(1) tad- Direttiva 92/61/KEE, jew
(b) jipprojbixxi r-reġistrazzjoni, il-bejgħ jew id-dħul fis-seħħ ta' vetturi,
jekk il-miżuri li għandhom jittieħdu kontra t-tniġġis ta' l-arja jikkonformaw mal-ħtiġiet tad-Direttiva 97/24/KE.
2. B'effett mill-1 ta' April 2003, Stati Membri għandhom jirrifjutaw illi jagħtu approvazzjoni tat-tip KE skond l-Artikolu 4(1) tad-Direttiva 92/61/KEE għal kull tip ta' vettura fuq bażijiet li jirrelataw għall-miżuri li għandhom jittieħdu kontra t-tniġġis ta' l-arja, jekk tonqos li tikkonforma mad-disposizzjonijiet tad-Direttiva 97/24/KE.
Għat-test tat-tip I, il-valuri ta' limitu stabbiliti fir-ringiela A tat-Tabella fil-Kapitolu 5, l-Anness II, is-Sezzjoni 2.2.1.1.5 mad-Direttiva 97/24/KE għandha tintuża.
Għat-test tat-tip I, il-valuri ta' limitu stabbiliti fir-ringieli B tat-Tabella fil-Kapitolu 5, l-Anness II, is-Sezzjoni 2.2.1.1.5 tad-Direttiva 97/24/KE għandhom jintużaw.
3. B'effett mill-1 ta' Lulju 2004, Stati Membri għandhom:
(a) jikkunsidraw ċertifikati ta' konformità li jakkumpanjaw vetturi ġodda skond id-Direttiva 92/61/KEE bħala mhux aktar validi; u
(b) jirrifjutaw ir-reġistrazzjoni, il-bejgħ jew id-dħul fis-servizz ta' vetturi ġodda li mhumiex akkumpanjati b'ċertifikat ta' konformità skond id-Direttiva 92/61/KEE,
fuq bażijiet li jirrelataw għall-miżuri li għandhom jittieħdu kontra tniġġis ta' l-arja jekk il-vetturi jonqsu li jikkonformaw mad-disposizzjonijiet tad-Direttiva 97/24/KE.
Għat-test tat-tip I tal-mopeds, il-valuri ta' limitu stabbiliti fit-tieni ringiela tat-Tabella fil-Kapitolu 5, l-Anness I, is-Sezzjoni 2.2.1.1.3 tad-Direttiva 97/24/KE għandhom jintużaw.
Għat-test tat-tip I għal muturi u triċikli, il-valuri ta' limitu stabbiliti fir-ringieli A tat-tabella fil-Kapitolu 5, l-Anness II, is-Sezzjoni 2.2.1.1.5 tad-Direttiva 97/24/KE għandhom jintużaw.
4. Għal muturi tal-provi u enduro b'żewġ roti, skond id-Direttiva 92/61/KEE, id-data stabbilita fil-paragrafu 2 għandha tkun l-1 ta' Jannar 2004 u d-data stabbilita fil-paragrafu 3 għandha tkun l-1 ta' Lulju 2005.
Muturi tal-provi huma ddefiniti bħala vetturi bil-karatteristiċi li ġejjin:
(a) Għoli massimu tas-sedil: 700 mm;
(b) Spazju minimu mill-art: 280 mm;
(ċ) Kapaċità massima tat-tank tal-karburant: 41 l;
(d) Proprozjon minimu global ital-gear (proporzjon primarju × proporzjon tal-gear × proporzjon finali tal-ġibda) ta' 7,5.
Muturi enduro huma definiti bħala vetturi li għandhom il-karatteristiċi li ġejjin:
(a) Għoli minimu tas-sedil ta' 900 mm;
(b) Spazju minimu mill-art 310 mm;
(ċ) Proporzjon minimu global ital-gear fl-ogħla gear (proporzjon primarju × proporzjon tal-gear × proporzjon finali tal-ġibda) ta' 6,0.
Artikolu 3
1. B'effett mill-1 ta' Jannar 2006, Stati Membri għandhom jirrifjutaw li jagħtu approvazzjoni tat-tip KE skond l-Artikolu 4(1) tad-Direttiva 92/61/KEE għal tip ġdid ta' vettura fuq bażijiet li jirrelataw għal miżuri li għandhom jittieħdu kontra t-tniġġis ta' l-arja, jekk tonqos li tikkonforma mad-disposizzjonijiet tad-Direttiva 97/24/KE.
Għat-test tat-tip I, il-valuri ta' limitu stabbiliti fir-ringieli B tat-Tabella fil-Kapitolu 5, l-Anness II, is-Sezzjoni 2.2.1.1.5 mad-Direttiva 97/24/KE għandhom jintużaw.
2. B'effett mill-1 ta' Jannar 2007, Stati Membri għandhom:
(a) jikkunsidraw ċertifikati ta' konformità li jakkumpanjaw vetturi ġodda skond id-Direttiva 92/61/KEE bħala m'għadhomx validi; u
(b) jirrifjutaw ir-reġistrazzjoni, il-bejgħ jew id-dħul fis-servizz ta' vetturi ġodda li mhumiex akkumpanjati minn ċertifikat ta' konformità skond id-Direttiva 92/61/KEE,
fuq bażijiet li jirrelataw għall-miżuri li għandhom jittieħdu kontra tniġġiż ta' l-arja jekk il-vetturi jonqsu li jikkonformaw mad-disposizzjonijiet tad-Direttiva 97/24/KE.
Għal tip ta' vetturi li mhux aktar minn 5000 unità minnhom huma mibjugħa annwalment fl-Unjoni Ewropea, id-data għandha tkun l-1 ta' Jannar 2008.
Artikolu 4
1. Stati Membri jistgħu jagħmlu disposizzjoni għal inċentivi tat-taxxa biss fir-rigward ta' vetturi li jikkonformaw mad-Direttiva 97/24/KE. Dawn l-inċentivi għandhom jikkonformaw ma' waħda mill-kondizzjonijiet li ġejjin:
(a) għandhom japplikaw għall-vetturi ġodda kollha offerti għall-bejgħ fis-suq ta' Stat Membru li jikkonformaw bil-quddiem mal-valuri ta' limitu mandatorji stabbiliti fir-ringiela A tat- Tabella A fil-Kapitolu 5, l-Anness II, is-Sezzjoni 2.2.1.1.5 mad-Direttiva 97/24/KE; għandhom jiġu terminati b'effett mill-applikazzjoni mandatorja tal-valuri ta' limitu ta' emissjoni stabbiliti fl-Artikolu 2(3) għal vetturi ġodda; jew
(b) għandhom japplikaw għall-vetturi ġodda kollha offerti għall-bejgħ fis-suq ta' Member State li jikkonformaw bil-quddiem mal-valuri ta' limitu mandatorji stabbiliti fir-ringieli B tat-Tabella fil-Kapitolu 5, l-Anness II, is-Sezzjoni 2.2.1.1.5 tad-Direttiva 97/24/KE. Għandhom jispiċċaw fid-data ta' l-applikazzjoni mandatorja tal-valuri ta' limitu ta' l-emissjoni għal vetturi ġodda stabbiliti fl-Artikolu 3(2) ta' din id-Direttiva.
2. Għal kull tip ta' vettura msemmija fil-paragrafu 1, l-inċentivi tat-taxxa għandhom ikunu għal ammont iktar baxx mill-ispiża addizzjonali biex jiġu ottenuti u armati fuq il-vettura s-soluzzjonijiet tekniċi introdotti sabiex jassiguraw konformità mal-valuri stabbilita fi jew ir-ringiela A jew ir-ringiela B tat-Tabella fil-Kapitolu 5, l-Anness II, is-Sezzjoni 2.2.1.1.5 mad-Direttiva 97/24/KE.
3. Il-Kummissjoni għandha tiġi informata f'ħin suffiċjenti bil-pjanijiet sabiex jinħolqu jew jinbidlu l-inċentivi tat-taxxa msemmija fil-paragrafu 1, sabiex tkun tista' tissottometti l-osservazzjonijiet tagħha.
Artikolu 5
Approvazzjonijiet tat-tip għandhom ukoll jikkonfermaw l-operazzjoni korretta tat-tagħmir ta' kontroll ta' emissjonijiet tul il-ħajja normali ta' vetturi bil-mutur b'żewġ jew bi tliet roti sa mill-1 ta' Jannar 2006 għal tipi ta' vetturi ġodda u sa mill-1 ta' Jannar 2007 għat-tipi ta' vetturi kollha sa 30000 km. Għal dan l-iskop, il-Kummissjoni għandha tissottometti lill-Parlament Ewropew u lill-Kunsill sal-31 ta' Diċembru 2002 proposta li tiddefinixxi "ħajja normali" u tistabbilixxi disposizzjonijiet supplimentari. Fl-analiżi tagħha tal-benefiċċju ta' l-ispejjeż il-Kummissjoni għandha toqgħod partikolarment attenta għall-effetti li l-proposti tagħha għandhom fuq impriżi żgħar u medji.
Artikolu 6
1. B'effett mill-1 ta' Jannar 2006 għal vetturi bil-mutur ġodda b'żewġ jew bi tliet roti u mill-1 ta' Jannar 2007 għat-tipi kollha ta' vetturi, approvazzjonijiet tat-tip mogħtija lil vetturi għandhom ukoll jeħtieġu konferma ta' l-operazzjoni korretta ta' tagħmir ta' kontroll ta' emissjonijiet matul il-ħajja normal tal-vettura taħt kondizzjonijiet normali ta' użu (konformità ta' vetturi fis-servizz li jinżammu u jintużaw tajjeb).
2. Għal dan l-iskop, il-Kummissjoni għandha tissottometti proposta lill-Parlament Ewropew u lill-Kunsill li tiddefinixxi "ħajja normali" u tistabbilixxi disposizzjonijiet supplimenatri. Għandhom jinkludu, inter alia, jekk xieraq:
- kriterji biex jitwettqu kontrolli,
- kriterji għall-għażla tal-vetturi li għandhom jiġu ttestjati,
- kriterji biex jitwettqu t-testijiet,
- regoli għall-eliminazzjoni ta' l-iżbalji possibbli,
- il-kriterju illi ma jkun hemm l-ebda piż għas-sid/it-titolari tal-vettura.
Fl-analiżi tagħha dwar il-benefiċċji u l-ispejjeż il-Kummissjoni għandha toqgħod partikolarment attenta għall-effetti li l-proposti tagħha għandhom fuq impriżi żgħar u medji.
Artikolu 7
1. B'effett mill-1 ta' Jannar 2006 l-Istati Membri ma jistgħux aktar jagħtu approvazzjoni tat-tip KE u għandhom jirrifjutaw approvazzjoni nazzjonali tat-tip għal vettura b'żewġ jew bi tliet roti jekk l-emmissjoni ta' C02 u l-konsum ta' karburant tagħha mhumiex stabbiliti skond id-disposizzjonijiet rilevanti
2. B'effett mill-1 ta' Jannar 2007 Stati Membri għandhom:
- jikkunsidraw ċertifikati ta' konformità li jakkumpanjaw vetturi bil-mutur ġodda b'żewġ roti b'kapaċità ta' l-inġenju ta' aktar minn 150 cm3 skond id-Direttiva 92/61/KEE bħala mhux aktar validi, u
- jirrifjutaw ir-reġistrazzjoni, il-bejgħ jew id-dħul fis-servizz ta' vetturi ġodda mhux akkumpanjati b'ċertifkat ta' konformità skond id-Direttiva 92/61/KEE,
jekk l-emissjonijiet tagħhom ta' C02 u l-konsum ta' karburant mhumiex stabbiliti skond id-disposizzjonijiet rilevanti.
Artikolu 8
1. Il-Kummissjoni għandha tikkunsidra restrinġiment ulterjuri fl-istandards ta' emissjoni tal-vetturi li jaqgħu fil-kamp ta' applikazzjoni ta' din id- Direttiva, b'kont meħud ta':
(a) żviluppi tekniċi fil-kamp tat-teknoloġija tal-kontroll ta' l-emmissjoni u l-kapaċità teknika u ekonomika tagħhom fir-rigward ta' l-applikazzjoni tagħhom għal muturi, kif ukoll l-applikazzjoni tagħhom fis-suq divers li dawn il-vetturi jissodisfaw;
(b) l-avvanzi fl-iżvilupp ta' ċiklu ta' test aktar rappreżentattiv għal muturi li jirrimedja l-limitazzjonijiet kurrenti taċ-ċiklu kurrenti tat-test, bħal cold start u dinamiċi ta' sewqan għoli;
(ċ) l-opportunità li jiġi armonizzat iċ-ċiklu tat-test fuq skala dinjija;
(d) il-korrelazzjoni tal-valuri limit bejn iċ-ċiklu tat-test kurrenti u dak ġdid;
(e) xogħol ulterjuri fuq emissjonijiet ta' partiċelli, u l-ħruġ ta' emissjonijiet ta' partiċelli minn inġenji b'injezzjoni kompressa u b'injezzjoni bix-xrar;
(f) xogħol kontinwu fuq il-konformità ta' reżistenza u użu;
(g) xogħol ulterjuri fuq cold starting, sistemi ta' djanjostika abbord (OBD), u emissjonijiet ta' evaporazzjoni;
(h) xogħol kontinwu fuq is-sostituzzjoni ta' konvertituri katalitiċi;
(i) l-Impatt ekonomiku fuq produzzjoni ta' serje żgħira u fuq fabbrikanti ta' volum żgħir;
Barra minn hekk il-Kummissjoni tiżviluppa metodoloġija għall-kejl ta' emissjonijiet speċifiċi CO2 minn vetturi bil-mutur b'żewġ jew bi tliet roti.
2. Il-Kummissjoni għandha, sa mhux aktar tard mill-31 ta' Diċembru 2002, tissottometti lill-Kumitat għall-Addattament għall-Progress Tekniku proposta li tistabbilixxi metodu ta' test għall-kejl ta' emissjonijiet ta' partiċelli skond ir-riżultati ta' l-istudji kif preskritti fil-paragrafu 1(e), li għandha tiġi applikata għall-approvazzjonijiet ġodda tat-tip mill-1 ta' Jannar 2004.
3. Il-Kummissjoni għandha, mhux aktar tard mill-31 ta' Diċembru 2002, tissottometti proposta lill-Parlament Ewropew u lill-Kunsill li jkun fiha:
(a) valuri ta' limitu mandatorji ta' l-emissjonijiet li għandhom jintużaw fit-test tat-Tip I għal triċikli u kwadriċikli għat-tieni stadju mandatorju mill-2006 u valuri ta' limitu mandatorji ta' emissjoni għal emissjonijiet tal-partiċelli skond ir-riżultati ta' l-istudji preskritti fil-paragrafu 1(e).
(b) obbligu sabiex jitkejlu l-emissjonijiet speċifiċi ta' CO2 fl-approvazzjoni tat-tip skond l-Artikolu 7. Il-Kummissjoni għandha wkoll tissottometti proposti approprjati għall-inklużjoni ta' vetturi bil-mutur b'żewġ jew bi tliet roti fl-istrateġija Komunitarja għat-tnaqqis ta' emissjonijiet tas-CO2 mit-trasport (ftehim għat-tnaqqis ta' emissjonijiet medji tas-CO2, l-ittikkettar, l-inċentivi tat-taxxa);
(ċ) disposizzjonijiet li jirrelataw għar-reżistenza li għandhom jiġu applikati mill-1 ta' Jannar 2006, skond l-Artikolu 5;
(d) ħtiġiet għall-inklużjoni ta' testing ta' konformità fuq vetturi fis-servizz (testijiet fi-sservizz) fil-proċedura ta' l-approvazzjoni tat-tip għal vetturi bil-mutur b'żewġ jew bi tliet roti b'effett mill-1 ta' Jannar 2006 skond l-Artikolu 6;
(e) sett ġdid ta' valuri ta' limitu (stadju III) għal ċiklomuturi, inklużi emissjonijiet tal-partiċelli skond ir-riżultati ta' l-istudji preskritti fil-pargrafu 1(e), li għandhom jiġu applikati sa mill- 2006. Id-disposizzjonijiet dwar il-ħtiġiet ta' reżistenza u l-obbligu għall-kejl ta' emissjonijiet speċifiċi ta' CO2 fl-approvazzjoni tat-tip jiġu applikati wkoll għal mopeds.
4. IL-Kummissjoni għandha tissotometti proposti lill-Parlament Ewropew u lill-Kunsill li jikkonċernaw l-ispezzjoni u l-manutenzjoni, il-kontroll ta' OBD u ta' l-emissjonijiet evaporattivi. Il-Kummissjoni għandha wkoll tiżgura illi biss partijiet għal sostituzzjoni u addattament għal sistemi ta' l-ispurgar li jikkonformaw mad-Direttiva 97/24/KE u din id-Direttiva jitqiegħdu fis-suq. Il-ħruġ ta' l-approvazzjoni tat-tip għandu jkun suffiċjentement verifikabbli u d-data dwar l-approvazzjonijiet tat-tip maħruġa għandhom jinstabu u jiġu rintraċċati malajr, b'mod effiċjenti u trasparenti fis-sistema Ewropea tad-data.
5. Malajr kemm jista' jkun u fl-iktar tard wara l-iżvilupp tekniku taċ-ċiklu dinji tat-test, il-Kummissjoni għandha tippreżenta proposta għall-inklużjoni tiegħu u sett ġdid ta' valuri ta' limitu, li jinkludu emissjonijiet ta' partiċelli għal inġenji b'injezzjoni kompressa u inġenji b'injezzjoni bix-xrar b'żewġ taħrikiet. Dawn il-valuri ta' limitu għandhom jiġu stabbiliti f'korrelazzjoni għat-tieni stadju mandatorju fl-2006 ta' din id-Direttiva (ringiela B, fit-tabella tal-Kapitolu 5, l-Anness II, is-Sezzjoni 2.2.1.1.5 (tad-Direttiva 97/24/KE) sabiex jiggarantixxu l-istess livell ta' emissjoni. Iċ-ċiklu tat-test għandu jiġi introdott flimkien ma' dawn il-valuri ta' limitu ġodda (ir-ringiela Ċ li għandha tiġi inserita fit-tabella il-Kapitolu 5, l-Anness II, is-sezzjoni 2.2.1.1.5 tad-Direttiva 97/24/KE) bħala alternattiva għall-proċedura ta' l-approvazzjoni tat-tip bl-għażla tal-fabbrikant għat-tieni stadju mandatorju fl-2006. In linja ma' l-adozzjoni taċ-ċiklu tat-test ġdid dinji f'reġjuni oħra imbagħad isir l-unika proċedura regolari ta' l-approvazzjoni tat-tip. Għal stadji ulterjuri fit-tnaqqis ta' emissjonijiet ta' l-ispurgar wara l- 2006 iċ-ċiklu ġdid tat-test b' valuri ta' limitu bbażati fuq dan iċ-ċiklu jkunu l-unika proċedura valida ta' l-approvazzjoni tat-tip.
Artikolu 9
Il-Kapitolu 5 tad-Direttiva 97/24/KE għandu jiġi emendat skond it-test fl-Anness ma' hawnhekk.
Artikolu 10
Stati Membri għandhom iġibu fis-seħħ il-liġijiet, ir-regolamenti u d-disposizzjonijiet amminsitrattivi neċessarji sabiex jikkonformaw ma' din id-Direttiva sal-1 ta' April 2003. Għandhom jinfuraw bihom lill-Kummissjoni minnufih.
Meta Stati Membri jadottaw dawn il-miżuri, għandu jkollhom referenza għal din id-Direttiva jew ikollhom magħhom din ir-referenza fl-okkażjoni tal-pubblikazzjoni uffiċjali tagħhom. Il-metodi li bihom issir din ir-referenza għandhom jiġu stabbiliti mill-Istati Membri.
Artikolu 11
Din id-Direttiva għandha tidħol fis-seħħ fil-jum tal-pubblikazzjoni tagħha fil-Ġurnal Uffiċjali tal-Komunitajiet Ewropej.
Artikolu 12
Din id-Direttiva hija indirizzata lill-Istati Membri.
Magħmula fi Brussell, fid-19 ta' Lulju 2002.

Labels: 7
8
20